Nuuskanaal vir SAUKDie Suid-Afrikaanse Uitsaaikorporasie (SAUK) het Maandag aangekondig dat hy in September met ŉ 24-uur nuuskanaal gaan begin. Die satellietuitsaaier, DStv, sal moet betaal om die nuwe kanaal op sy sisteem uit te saai, berig EWN. Dit is nog nie duidelik hoeveel geld die SAUK sal ontvang oor die volgende vyf jaar nie. Lulama Mokhobo, hoof uitvoerende beampte van die SAUK-groep, sê die kanaal sal in verskeie tale uitsaai en nuusinhoud gebruik wat die korporasie nie dadelik kon gebruik nie. “In die begin sal ons moontlik net ses ure per dag uitsaai, maar soos wat ons groei behoort ons binnekort die 24-uur kerf te bereik,” het Mokhobo gesê. Anton Harber, veteraan joernalis en professor by Wits universiteit, is egter nie so optimisties nie. “Die gevaar bestaan dat die SAUK die lugtyd met lang, vervelige toesprake deur politici gaan vul,” het hy gesê. eNews, wat privaat bedryf word, is tans beskikbaar op DStv en het sy 24-uur nuuskanaal in Junie 2008 bekendgestel. Internasionale en plaaslike nuus, sport, vermaak en sake van die dag is op eNews te sien.